CELEX: 62014TN0724
Language: da
Date: 2014-10-07 00:00:00
Title: Sag T-724/14: Sag anlagt den 7. oktober 2014 — ECFA og IEP mod Kommissionen og EACEA

12.1.2015   
            
            
               DA
            
            
               Den Europæiske Unions Tidende
            
            
               C 7/38
            
         Sag anlagt den 7. oktober 2014 — ECFA og IEP mod Kommissionen og EACEA
   (Sag T-724/14)
   (2015/C 007/43)
   Processprog: fransk
   
      Parter
   
   
      Sagsøgere: European Childrens Fashion Asociation (ECFA) (Valencia, Spanien) og Instituto de Economía Pública, SL (IEP) (Valencia) (ved advokat A. Haegeman)
   
      Sagsøgte: Europa-Kommissionen og Forvaltningsorganet for Undervisning, Audiovisuelle Medier og Kultur (EACEA)
   
      Sagsøgernes påstande
   
   
               —
            
            
               Sagen antages til realitetsbehandling, og der gives sagsøgerne medhold i de nedlagte påstande.
            
         
               —
            
            
               Afgørelsen — den uformelle skrivelse — af 1. august 2014 og debetnota nr. 3241401420 af 5. august 2014 annulleres.
            
         
               —
            
            
               Sagsøgte tilpligtes at annullere debetnota nr. 3241401420 af 5. august 2014, idet den er i strid med kontraktvilkårene og gældende lovbestemmelser.
            
         
               —
            
            
               Det fastslås, at afgørelsen — den uformelle skrivelse — af 1. august 2014 og debetnota nr. 3241401420 af 5. august 2014 er i strid med de sagsøgtes kontraktmæssige forpligtelser og at de er ugyldige og uden virkning.
            
         
               —
            
            
               I det mindste fastslås, at den fordring, som er genstand for debetnota nr. 3241401420, er ugrundet.
            
         
               —
            
            
               Subsidiært nedsættes størrelsen af debetnota nr. 3241401420.
            
         
               —
            
            
               Om nødvendigt, og med forbehold af parternes rettigheder, udpeges en ekspert i henhold til procesreglementets artikel 63 og 64.
            
         
               —
            
            
               Sagsøgte gives ikke medhold i kravet om betaling af debetnota nr. 3241401420, og om fornødent tilpligtes de at godtgøre sagsøgerne ethvert beløb, som Kommissionen måtte have modtaget i betaling, uanset om der er tale om direkte betaling eller modregning, hvilket beløb dækker hovedstolen og renter samt accessoriske ydelser.
            
         
               —
            
            
               Om nødvendigt, og i den udstrækning de misligholdelser af kontrakten, som de sagsøgte er skyld i, har forvoldt sagsøgerne et tab, tilpligtes de sagsøgte at betale erstatning til sagsøgerne, navnlig og for så vidt som betalinger eller modregninger, som påhviler sagsøgerne, er opnået ved, at disse pålægges tilbagebetaling.
            
         
               —
            
            
               Sagsøgerne gives medhold i, at denne sidste påstand på nuværende tidspunkt foreløbigt er begrænset til 1 EUR af et beløb på 82  378,81 EUR, idet der tages forbehold for en forhøjelse eller en nedsættelse af dette beløb under sagen og for tillæg af morarenter, i det mindste de aftalte renter i henhold til kontrakten, dvs. 3,65 %.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgerne anført tre anbringender.
   
               1.
            
            
               Første anbringende vedrører tilsidesættelse af de kontraktmæssige forpligtelser, begrundelsespligten, retten til forsvar, det almindelig princip om, at der skal udvises den nødvendige omhu og proportionalitet, magtfordrejning, tilsidesættelse af forpligtelsen til at udvise loyalitet og god tro ved opfyldelsen af kontrakter, tilsidesættelse af artikel II.19.3. i »grant agreement«-kontrakten og tilsidesættelse af det almindelige princip om beskyttelse af den berettigede forventning og af de almindelige regler om aftalers fortolkning, for så vidt som afgørelsen om at kræve tilbagebetaling af en del af det beløb, som er blevet udbetalt til ECFA, udelukkende er baseret på revisionsresultater, uden anden begrundelse.
            
         
               2.
            
            
               Andet anbringende vedrører tilsidesættelse af kontradiktionsprincippet og retten til forsvar, artikel 41 i Den Europæiske Unions charter om grundlæggende rettigheder, det almindelige princip om beskyttelse af den berettigede forventning og de almindelige regler om aftalers fortolkning, for så vidt som ECFA ikke på ny blev opfordret til at fremlægge dokumenter med henblik på at godtgøre, at de anfægtede omkostninger var støtteberettigede, til trods for, at man have givet ECFA det indtryk, at ECFA kunne gøre dette på et senere stadie i proceduren.
            
         
               3.
            
            
               Tredje anbringende vedrører tilsidesættelse af de kontraktmæssige forpligtelser, begrundelsespligten, retten til forsvar, det almindelig princip om, at der skal udvises den nødvendige omhu og proportionalitet, magtfordrejning, tilsidesættelse af forpligtelsen til at udvise loyalitet og god tro ved opfyldelsen af kontrakter samt de kontramæssige bestemmelser, der regulerer den indgåede støttekontrakt, og navnlig tilsidesættelse af artikel II.14 i »grant agreement«-kontrakten, de almindelige principper for revision, princippet om god tro ved opfyldelse af kontrakter og forbuddet mod misbrug af kontraktbestemmelser samt det almindelige princip om beskyttelse af den berettigede forventning og de almindelige regler om kontrakters fortolkning.
               Sagsøgerne gør gældende, at de sagsøgte tiltager sig ret til at fortolke den omhandlede kontrakt, som det passer dem, uden iagttagelse af de bestemmelser, som udtrykkeligt fastsætter en forpligtelse til at yde tilskud til de ydelser, der reelt er udført, og de støtteberettigede omkostninger.